અમેરિકામાં તમામ એન્ટીબાયોટીકો સામે રેસીન્ટન્ટ બેક્ટેરીઆ અસ્તિત્વમાં આવી ચૂક્યા છે. આ કારણે ત્યાં ૧૯૭૦માં શોધાયેલી કોલીસ્ટીન નામની એન્ટીબાયોટીકને ફરી ચાલુ કરવામાં આવી છે. જેને ભયંકર સાઇડ ઇફેક્ટોના કારણે ૧૯૭૦માં બંધ કરી દેવામાં આવેલી પણ ચાલુ વર્ષે એપ્રિલ મહિનામાં એક અમેરિકન મહીલાના મૂત્રમાર્ગના ઇન્ફેક્શનમાં એવા બેક્ટેરીઆ મળી આવ્યા જે કોલીસ્ટીન સામે પણ રેસીસ્ટન્ટ છે. આ પછી WHO એ પણ કહ્યું છે કે, વિશ્વમાં એન્ટીબાયોટીકોનો બેફામ ઉપયોગ થયો છે જેના કારણે આજે એન્ટીબાયોટીક રેસીન્ટન્સ માનવજાતિના અસ્તિત્વ માટે સૌથી મોટો ખતરો સાબિત થયો છે.' બ્રિટન સરકારના ચીફ મેડીકલ ઓફિસર ડેમ ડેવિસનું કહેવું છે કે, 'એન્ટીબાયોટીક્સ સામે રેસીસ્ટન્સ એ આતંકવાદ જેટલો જ ભયાનક ખતરો છે. બ્રિટન ઓગણીસમી સદીના એ સમયમાં પાછું ધકેલાઈ રહ્યું છે જ્યાં એક સામાન્ય ઇન્ફેક્શન કે એક નાનું ઓપરેશન દર્દીનો જીવ લઈ લેતો હતો.' ભારતમાં પણ એન્ટીબાયોટીક રેસીસટન્સનો દર ખૂબ ઊંચો છે.